To personer er stukket med kniv - en er i kritisk tilstand efter knivstik ramte i brystet.

To personer er stukket ned med kniv ved Ved Stranden i Aalborg. Det oplyser Nordjyllands Politi på Twitter. En er stukket i brystet og er i kritisk tilstand. En anden er stukket i benet. Politiet er fredag morgen massivt til stede på adressen Ved Stranden, og vejen er spærret af for al trafik. Også Strandvejen er nu lukket for al trafik, ligesom Limfjordsbroen kortvarigt har været spærret i nordgående retning på grund af politiets efterforskning i sagen. Der er endnu ikke en anholdt en gerningsmand, oplyser politiet. Alarmen lød kort før klokken halv fem fredag morgen, og knivstikkeriet skulle ifølge TV2 Nords oplysninger være sket i en baggård til p-huset, der ligger for enden af Jomfru Ane Gade. Ifølge TV2 Nords oplysninger er der tale om to mænd, og de skulle være blevet fundet knivstukket få meter fra p-huset ved trappen til Hotel Radisson. Trafikken er påvirket Politiet er massivt til stede fredag morgen i området Ved Stranden -  blandt andet med flere hundepatruljer, ligesom politiet har droner i luften i området for at søge svar på, hvad der er sket, finde gerningsvåben og gerningsmand eller -mænd. Busserne linje 1 og linje 2 kører ikke omkring Nytorv og Ved Stranden, der køres via Vingårdsgade og Vesterbro på grund af afspærringerne. Det oplyser Nordjyllands Trafikselskab.